Na temelju članka 10. stavka 1. Pravilnika o financiranju udruga iz proračuna Grada Zagreba (Službeni glasnik Grada Zagreba 19/19, 18/21 i 6/22) gradonačelnik Grada Zagreba objavljuje

|  |
| --- |
|  |
| **Javni natječaj za dodjelu financijskih potpora vrhunskom sportu iz Proračuna Grada Zagreba za 2022.** |
|  |

|  |
| --- |
| **1. PREDMET JAVNOG NATJEČAJA** |

Grad Zagreb objavljuje Javni natječaj za dodjelu financijskih potpora vrhunskom sportu iz Proračuna Grada Zagreba za 2022. godinu na koji mogu aplicirati gradski sportski savezi u sportovima prvog i drugog razreda sporta prema poretku pojedinačnih sportova po statusu u Programu javnih potreba u sportu Grada Zagreba za 2022. godinu i klubovi nositelji sportske kvalitete Grada Zagreba za dodjelu financijske potpore vrhunskom sportu.

Temeljni ciljevi Javnog natječaja su razvijanje i provođenje učinkovitih aktivnosti koje će pridonijeti razvoju sporta, a usmjerene su na sudjelovanje na sportskim natjecanjima, stvaranje sportskih rezultata i promociju Grada Zagreba na globalnoj razini, čime se stvara neposredna društvena korist za lokalnu zajednicu.

|  |
| --- |
| **2. VRSTA I VISINA FINANCIJSKE POTPORE** |

Ukupno planirana vrijednost Javnog natječaja je 10.000.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu je 50.000,00 kuna, a najveći iznos koji se može prijaviti i ugovoriti po pojedinom programu ili projektu je 2.0000.000,00 kuna.

|  |
| --- |
| **3. TKO SE MOŽE PRIJAVITI** |

Prihvatljivi su programi i projekti:

• gradskih sportskih saveza koji su prema statusu sportova u Programu javnih potreba u sportu Grada Zagreba za 2022. godinu svrstani u I. ili II. razred sporta. Gradski sportski savezi program predaju izričito za sportaše I. i II. kategorije prema kategorizaciji HOO-a/HPO-a/HSSG-a u olimpijskim sportovima, paraolimpijskim sportovima i olimpijskim sportovima gluhih.

• Klubova nositelja kvalitete koji su sukladno posebnim kriterijima kao takvi uvršteni u Program javnih potreba u sportu Grada Zagreba za 2022. godinu.

|  |
| --- |
| **4. TROŠKOVI** |

Javni natječaj se odnosi na financiranje troškova vezanih uz vrhunski sport, a koji troškovi već nisu podmireni kroz raspoređena sredstva Javnih potreba u sportu Grada Zagreba za 2022. godinu i/ili kroz sredstva javnih potreba u sportu nacionalne razine.

Troškovi se prvenstveno odnose na troškove zagrebačkih sportaša u pojedinačnim sportovima koji su prema statusu sportova u Programu javnih potreba u sportu Grada Zagreba za 2022. godinu svrstani u I. ili II. razred sporta te koji su kategorizirani u I. ili II. kategoriji prema kategorizaciji HOO-a/HPO-a/HSSG-a u olimpijskim sportovima, paraolimpijskim sportovima i olimpijskim sportovima za gluhe te koji su evidentni i potencijalni olimpijski i paraolimpijski kandidati za nastup na Olimpijskim i Paraolimpijskim igrama u Parizu 2024. godine, kandidati za nastup na Olimpijskim igrama gluhih 2022. godine ili kandidati za nastup na velikim međunarodnim natjecanjima.

Za programe klubova nositelja sportske kvalitete prihvatljivi troškovi se odnose na:

* ukupno prihvatljive troškove za Klubove nositelje kvalitete sukladno kriterijima Programa javnih potreba u sportu Grada Zagreba 2022. godine, a koji nisu u cijelosti obuhvaćeni osnovnim ugovorom,
* ostale izravne troškove nastale provođenjem predloženog programa ili projekta.

Za sve potpore vrhunskom sportu vrijedi da potpora iz javnih izvora, neovisno o tome iz kojeg je programa i s koje razine (državne lokalne), ne može biti bez odgovarajućeg udjela vlastitih sredstava.

|  |
| --- |
| **5. UVJETI ZA PRIJAVU NA javni NATJEČAJ** |

Uvjeti Javnog natječaja su:

1. da je sportski savez ili sportski klub upisan u Registar udruga Republike Hrvatske ili u drugi odgovarajući registar i da ima registrirano sjedište u Gradu Zagrebu najmanje jednu godinu prije dana objave Javnog natječaja;
2. da je sportski savez ili sportski klub upisan u Registar neprofitnih organizacija;
3. da su osoba/e ovlaštene za zastupanje sportskog saveza ili sportskog kluba u mandatu;
4. da sportski savez ili sportski klub uredno ispunjava obveze iz svih prethodno sklopljenih ugovora i zaključaka o financiranju iz proračuna Grada Zagreba u godini koja prethodi godini raspisivanja Javnog natječaja;
5. da sportski savez ili sportski klub poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, putem Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi objavi Javnog natječaja;
6. da sportski savez ili sportski klub prijavi najviše tri programa ili projekta na ovaj i sve druge objavljene Javne natječaje za financiranje programa i projekata udruga iz Proračuna Grada Zagreba za 2022.;
7. da sportski savez ili sportski klub uredno plaća doprinose i poreze te druga davanja prema državnom proračunu i proračunu Grada Zagreba;
8. da sportski savez ili sportski klub ima organizacijske kapacitete i ljudske resurse za provedbu programa i projekata te da je solventan;
9. da se protiv odgovorne osobe sportskog saveza ili sportskog kluba i voditelja programa ili projekta ne vodi kazneni postupak;
10. da za program i projekt nisu u cijelosti već odobrena sredstva iz drugih izvora u tekućoj godini;
11. da prijava na Javni natječaj sadrži sve podatke, dokumentaciju i popunjene obrasce određene Javnim natječajem;

Dokaze o ispunjavanju uvjeta iz točaka 1. do 6. pribavlja gradsko upravno tijelo koje provodi Javni natječaj iz elektroničkih baza podataka.

|  |
| --- |
| **6. SADRŽAJ PRIJAVE I DOKUMENTACIJA KOJU PRIJAVITELJ MORA**  **PRILOŽITI UZ PRIJAVU** |

**6.1** Prijava na Javni natječaj mora sadržavati:

1. A1- Prijavu na Javni natječaj ispunjenu elektroničkim putem; ispunjene, potpisane i ovjerene obrasce A2 - Izjava o nepostojanju dvostrukog financiranja vrhunskog sporta u 2022., A3 - Izjava o partnerstvu, A4/1 - Životopis sa rezultatima vrhunskog sportaša/sportašice, potpisan od strane sportaša sa priloženim važećim rješenjem HOO-a/HPO-a/HSSG-a o kategorizaciji za svakog sportaša/sportašicu u 2022., A4/2 - Podaci i rezultati kluba nositelja sportske kvalitete, voditelja programa ili projekta;
2. uvjerenje da se protiv odgovorne osobe saveza ili sportskog kluba i voditelja programa ili projekta ne vodi kazneni postupak, ne starije od šest mjeseci od dana objave Javnog natječaja;
3. dokaz o solventnosti sportskog saveza ili sportskog kluba (BON2, SOL2), ovjeren od banke, ne stariji od 30 dana od dana objave Javnog natječaja;
4. potvrdu nadležne porezne uprave o nepostojanju duga prema državnom proračunu, ne stariju od 30 dana od dana objave Javnog natječaja;
5. Potvrda trgovačkog društva GSKG d.o.o. o statusu duga s osnove komunalne naknade, zakupa i najma, ne stariju od 30 dana od dana objave Javnog natječaja;
6. suglasnost matičnog sportskog saveza na programe ili projekte koje predlažu/podnose Klubovi nositelji kvalitete.

**6.2** Neobavezni dio prijave:

* materijali o prezentaciji rada prijavitelja - isječci iz novina, brošure, publikacije i slično na najviše pet stranica.

|  |
| --- |
| **7. NAČIN PRIJAVE** |

Prijava se podnosi isključivo u elektroničkom obliku putem on line servisa e-Pisarnice koji se nalazi na internetskim stranicama Grada Zagreba: [www.zagreb.hr](http://www.zagreb.hr), poveznica:

<https://e-pisarnica.zagreb.hr/ePisarnica/eIsprave2>.

Natječajna dokumentacija sa Uputom za prijavitelje i Korisničkim uputama za rad s javnim dijelom modula e-Prijavnicedostupna je na internetskoj stranici Grada Zagreba [www.zagreb.hr](http://www.zagreb.hr).

Prijavu mora podnijeti osoba ovlaštena za zastupanje prijavitelja. Osoba ovlaštena za zastupanje prijavitelja treba aktivirati korisnički račun za pristup NIAS-u (Nacionalnom identifikacijskom i autentifikacijskom sustavu) kako da bi mogla pristupiti on line servisu e-Pisarnice i popuniti obrazac za prijavu – e-Prijavnica.

Sportski savez ili sportski klub svoje programe i projekte mora prijaviti na propisanim obrascima u elektroničkom obliku, sukladno uputama na obrascima i Uputama za prijavitelje na Javni natječaj, koje su sastavni dio natječajne dokumentacije.

Prijavitelj mora u obrascima odgovoriti na sva pitanja i upisati sve tražene podatke.

Sva pitanja u vezi s Javnim natječajem mogu se tijekom trajanja Javnog natječaja poslati na e-mail: renata.flajhar@zagreb.hr najkasnije 5 radnih dana prije isteka roka za predaju prijava na Javni natječaj. Pitanja s pripadajućim odgovorima nalazit će se, tijekom natječajnog roka, na web stranici Grada Zagreba www.zagreb.hr.

|  |
| --- |
| **8. ROK PODNOŠENJA PRIJAVE** |

Rok za podnošenje prijava na Javni natječaj je zaključno s 4. travnja 2022. godine do 16.00 sati.

|  |
| --- |
| **9. PROGRAM I PROJEKT KOJI SE NEĆE RAZMATRATI** |

**Neće biti razmatrana prijava programa i projekta na Javni natječaj ako:**

* je podnesena nakon isteka roka za podnošenje prijava;
* sadrži nečitljive dokaze, dokumentaciju i obrasce iz točke 6. ovog Javnog natječaja;
* se ne odnosi na financiranje iz točke 4. ovog Javnog natječaja;
* ne zadovoljava uvjete iz točke 5. ovog Javnog natječaja;
* je prijavljena na način suprotan točki 7. ovog Javnog natječaja;
* su podnesene više od tri prijave programa i projekta na ovaj Javni natječaj i sve objavljene Javne natječaje za financiranje programa i projekata udruga iz Proračuna Grada Zagreba za 2022.

Povjerenstvo za provjeru ispunjavanja propisanih uvjeta Javnog natječaja utvrđuje popis prijava koje ispunjavaju uvjete ovog Javnog natječaja te popis prijava koje ne ispunjavaju propisane uvjete Javnog natječaja. Gradsko upravno tijelo nadležno za područje sporta objavit će popis prijavitelja prijave koje ne ispunjavaju propisane uvjete Javnog natječaja na internetskoj stranici Grada Zagreba u roku od osam dana od dana utvrđivanja popisa.

Prijavitelji mogu u roku od osam dana od dana objavljivanja popisa podnijeti prigovor gradonačelniku. Prigovor ne odgađa daljnju provedbu natječajnog postupka.

|  |
| --- |
| **10. KRITERIJI I MJERILA ZA OCJENJIVANJE I NAČIN OCJENJIVANJA PROGRAMA I PROJEKATA** |

**10.1. Opći kriteriji za odabir programa i projekta prijavljenih na Javni natječaj su:**

* kvaliteta sadržaja ponuđenog programa
* stručnost i profesionalno iskustvo nositelja programa
* važnost programa za oblikovanje sportske ponude Grada Zagreba
* iskazana financijska pomoć iz drugih izvora
* izvršavanje ugovorenih i programskih obaveza iz prethodnih godina

**10.2. Posebni kriteriji za odabir programa i projekata prijavljenih na Javni natječaj su:**

* za Saveze da su prijavljeni vrhunski sportaši I. ili II. kategorije u olimpijskim/paraolimpijskim sportovima/olimpijskim sportovima gluhih, sportaši u pojedinačnim sportovima iz sportova koji su u programu Olimpijskih igara, Paraolimpijskih igara u Parizu 2024. godine ili Olimpijskih igara gluhih 2022. godine.
* za Klubove nositelje kvalitete da troškovi europskih (regionalnih) klupskih natjecanja nisu već pokriveni kroz raspoređena (ugovorena) sredstava i da troškovi mladih sportaša (ispod seniora) nisu u cijelosti pokriveni kroz raspoređena (ugovorena) sredstava,
* povijest i tradicija kluba,
* međunarodni rezultat najviše europske razine,
* sportski, turistički i gospodarski značaj.

Povjerenstvo za ocjenjivanje prijavljenih programa i projekata razmatra i ocjenjuje prijave koje su ispunile propisane uvjete Javnog natječaja sukladno kriterijima iz Javnog natječaja i izrađuje prijedlog odluke o odobravanju i neodobravanju financijskih sredstava za programe i projekte.

|  |
| --- |
| **11. NAČIN OBJAVE REZULTATA JAVNOG NATJEČAJA I PRAVO PRIGOVORA** |

Odluku o odobravanju i neodobravanju financijske potpore vrhunskom sportu donosi gradonačelnik Grada Zagreba. Popis sportskih saveza i sportskih klubova kojima su odobrene financijske potpore i popis sportskih saveza i sportskih klubova kojima iste nisu odobrene objavljuje gradsko upravno tijelo nadležno za sport na internetskoj stranici Grada Zagreba u roku od osam dana od dana donošenja odluke o odobravanju/neodobravanju financijskih sredstava.

Na Odluku o odobravanju i neodobravanju financijskih sredstava prijavitelji imaju pravo prigovora. Prigovor se može podnijeti samo zbog povrede postupka odobravanja financijskih sredstava utvrđenog Pravilnikom o financiranju udruga iz proračuna Grada Zagreba (Službeni glasnik Grada Zagreba 19/19, 18/21 i 6/22).

Prigovor ne odgađa izvršenje odluke niti daljnju provedbu natječajnog postupka.

|  |
| --- |
| **12. POTPISIVANJE UGOVORA O FINANCIRANJU** |

Ukoliko je program ili projekt usmjeren na djecu kao potencijalne korisnike, korisnik financiranja će u sklopu dodatne dokumentacije prilikom sklapanja ugovora o financiranju za svaku osobu koja će kroz provedbu projektnih aktivnosti biti u kontaktu s djecom dostaviti Uvjerenje da se ne vodi kazneni postupak i Izjavu o suglasnosti za uvid u kaznenu evidenciju.

Sa sportskim savezom ili sportskim klubom kojem je odobrena financijska potpora vrhunskom sportu Grad Zagreb će potpisati ugovor o financiranju programa ili projekta najkasnije 30 dana od dana objave odluke o financiranju. Financijska će sredstva biti doznačena u roku i na način određen ugovorom o financiranju programa ili projekta. Obrazac B2 - Ugovor o financijskoj potpori vrhunskom sportu sastavni je dio natječajne dokumentacije i dostupan je na internetskoj stranici Grada Zagreba [www.zagreb.hr](http://www.zagreb.hr)

Ovaj Javni natječaj je objavljen 4. ožujka 2022. godine na internetskoj stranici Grada Zagreba [www.zagreb.hr](http://www.zagreb.hr).